M. Dzurinda, predseda NR SR: (2002-05-16):
Veľmi dobre rozumiem aj tomu politiku a viem veľmi dobre, že starostovia by vedeli tie peniaze iste efektívne využiť, ale niektoré momenty sa nedajú obísť. To, že Protimonopolný úrad musí rozhodnúť a bez toho to nejde, to je objektívne. Poviem to verejne, je to nezávislá inštitúcia, ale asi pred 10 dňami som sám rozprával s pani predsedníčkou v tom zmysle slova, kto včas dáva, dvakrát dáva. Iste, nikto nebude Protimonopolnému úradu diktovať, ako má rozhodnúť, ale že rýchle rozhodnutie je v záujme nás všetkých a občanov, o tom, myslím si, niet najmenších pochýb. Preto som si dal záležať aj v tom uznesení, aby som vám povedal jednotlivé relevantné dátumy. Ak by všetko dobre išlo, tak sa pokúsim odhadnúť ten čas a niekedy v priebehu júna by sme mohli začať. Toto je asi moja zásadná odpoveď na to, čo ste sa pýtali. J. Migaš, predseda NR SR: Ďakujem, pán predseda vlády. Čas vymedzený na odpovede predsedu vlády na otázky poslancov Národnej rady uplynul. Ďakujem pekne. Teraz budeme pokračovať odpoveďami členov vlády na otázky členov parlamentu. Prvú otázku položil pán poslanec Oberhauser. Otázka znie: „Aké sú výsledky Generálnej prokuratúry v šetrení predaja akcií VSŽ z portfólia Transpetrolu?“ Mal by odpovedať pán generálny prokurátor. On je momentálne v zahraničí. Pán poslanec, tú otázku buď písomne položíme alebo bude položená na ďalšej hodine otázok. Momentálne pán generálny prokurátor nie je prítomný. On nemôže byť nikým zastúpený, čiže, buď sa dohodneme na tom, že to pošlete písomne, alebo potom na ďalšiu hodinu otázok. Dobre. Požiadam aj generálneho prokurátora, aby odpovedal na vašu otázku písomne. Ďalšiu otázku položila pani poslankyňa Halušková. Otázka je pre ministra zdravotníctva Romana Kováča. Odpovedať bude pán minister školstva v zastúpení. Otázka znie: „Pán minister, môžete vysvetliť, ako je možné, že po úprave platov v zdravotníctve sú platy zdravotných sestier v Nemocnici akad. Dérera nižšie, pretože sú od nich požadované rôzne špecializácie, z ktorých veľa v posledných 8 - 10 rokoch neboli otvárené a do 1. 4. 2002 neboli požadované. Nariadenie vlády č. 156 a § 249/92 z vyhlášky 158 podľa vedúcej PaMU na túto nemocnicu neplatí, čím sa mnoho zdravotných sestier stalo nekvalifikovanými.“ Nech sa páči, pán minister. P. Ponický, minister školstva SR: Vážený pán predseda, vážené pani poslankyne, páni poslanci, vážená pani poslankyňa Halušková, v zastúpení k tej otázke uvediem, že zaraďovanie do platových tried je vo výlučnej kompetencii a zodpovednosti zamestnávateľa, nakoľko len ten vie posúdiť, či zamestnanec na výkon pracovných činností plní stanovené kvalifikačné predpoklady. To znamená, stupeň vzdelania a osobitný kvalifikačný predpoklad. V zdravotníctve sa na výkon špecializovaných pracovných činností vyžadovalo a aj vyžaduje plnenie osobitného kvalifikačného predpokladu, to je u sestier pomaturitné špecializačné štúdium, z plnenia ktorého nebolo možné a nie je možné udeliť výnimku. Katalóg pracovných činností je pre duševnú prácu v časti 21 zdravotníctvo, ktorý je v súčasnosti ustanovený nariadením vlády 111/2002 Z. z. Obsahuje príklady pracovných činností s kvalifikačnými predpokladmi stanovenými podľa rezortného právneho predpisu a vyhlášky ministerstva zdravotníctva č. 79/1981 Zb. o zdravotníckych pracovníkoch a iných odborných pracovníkoch v zdravotníctve, ktorá bola zrušená k 27. 3. 2002. V súčasnosti Ministerstvo zdravotníctva pripravuje nový katalóg pracovných činností, v ktorom budú kvalifikačné predpoklady stanovené podľa nariadenia vlády č. 156 z tohto roku o odbornej spôsobilosti pracovníkov v zdravotníctve a nariadenia č. 157/2002 Z. z. o ďalšom vzdelávaní pracovníkov v zdravotníctve. Sestrám a pôrodným asistentkám, ktoré vykonávajú odborné pracovné činnosti, na ktoré sa vyžaduje podľa nariadenia vlády o odbornej spôsobilosti pracovníkov v zdravotníctve vyššie odborné vzdelanie, v študijnom odbore diplomovaná všeobecná sestra má zamestnávateľ udeliť výnimku. Podľa zákona o verejnej službe patrí zamestnancovi plat minimálne vo výške platu priznaného k 1. aprílu 2002 pri zachovaní a dodržaní rovnakých podmienok, za akých bol zamestnancovi priznaný. Ďakujem pekne. J. Migaš, predseda NR SR: Pani poslankyňa. J. Halušková, poslankyňa: Vzhľadom na to, že tu nie je osobne pán minister, ďakujem za odpoveď, ale budem interpelovať pána ministra, pretože mám také poznatky, že práve Dérerova nemocnica bola oslobodená od výnimky a jednoducho tam spokojnosť zdravotných sestier nie je. Ďakujem. J. Migaš, predseda NR SR: Ďakujem pekne. Nech sa páči, pán minister. Teraz otázku položil pán poslanec Federočko, je prítomný, pre pána ministra Harnu, je tiež prítomný. Otázka znie: „V akom štádiu je príprava tendra na čerpanie zdrojov z PHARE na projekt Veľká Domaša?“ Odpovedá minister Harna, nech sa páči. I. Harna, minister výstavby a regionálneho rozvoja SR: Ďakujem za slovo. Vážený pán predseda, vážené panie poslankyne, vážení páni poslanci, vážený pán poslanec, odpovedám na vašu otázku, v akom štádiu je príprava tendra na čerpanie zdrojov z PHARE na podporu projektu Veľká Domaša. Projekt Veľká Domaša bol schválený v projektovom období na rok 2001 medzi ďalšími projektmi, ako je priemyselný park Rožňava, priemyselný park Špišská Nová Ves, priemyselný park Humenné, rozvoj cestovného ruchu Zemplínska Šírava a rozvoj cestovného ruchu Veľká Domaša. Všetky tieto projekty boli predložené Európskej komisii na schválenie, ktorá mala zasadať v júni minulého roka, ale riadiaci výbor nezasadal v júni, ale zasadal až na jeseň a na jeseň všetky tieto projekty boli schválené. Projekty sa dostali do finančného memoranda. Boli odsúhlasené vládou spolu s týmito ďalšími projektmi. Účelom tohto projektu je poskytovať finančnú podporu regiónu, a to zo štátnych zdrojov v hodnote 1,968 mil. eur a z prostriedkov PHARE v hodnote 2,7 mil. eur. Spolu teda 4 mil. 668 mil. eur. Cieľom projektu je vytvorenie podmienok trvalého rozvoja turistického ruchu v Prešovskom kraji, zníženie zamestnanosti a sociálnych disparít v okresoch Vranov nad Topľou a Stropkov, ďalej rozvoj malých a stredných podnikov podnikajúcich v sektore turistického ruchu, výsledkom ktorého bude modernizácia dopravnej infraštruktúry, kanalizácie a čističiek odpadových vôd v regióne Veľká Domaša, čo prispeje k ochrane a k zlepšeniu kvality životného prostredia a rozvoju cestovného ruchu. Podľa uvedeného uznesenia vlády Slovenskej republiky zadávacie podmienky tendra, teda tendrová dokumentácia musí byť hotová najneskôr do 15. júla v tomto roku. Odborná skupina zahraničných expertov a slovenských technických expertov v zmysle technickej asistencie podporovanej zo zdrojov PHARE začala pracovať na projekte 14. januára v tomto roku. Účelom tejto technickej asistencie je urýchliť proces vypracovania technickej dokumentácie na získanie potrebného stavebného povolenia a v konečnom dôsledku vyhotovenia kvalitného tendrového dokumentu v súlade s pravidlami PHARE, teda na vypísanie tendra na verejné obstarávanie. Úvodná správa bola predložená podľa harmonogramu prác technickej asistencie dňa 5. februára tohto roku, podľa ktorého sa preskúmala projektová dokumentácia na základe zistení skutočného stavu. Prostredníctvom konzultácií s autorizovanými projektantmi tohto projektu sa vytýčil harmonogram prác smerujúci až k dodaniu hotovej tendrovej dokumentácie. Podľa tohto harmonogramu bude dodaná tendrová dokumentácia k 30. júnu tohto roku, čo je potvrdené aj súčasným prieskumom technickej asistencie. Možno konštatovať, že tendrová dokumentácia bude dodaná včas, aby následne mohol byť vypísaný tender, teda verejné obstarávanie na dodávateľa prác. J. Migaš, predseda NR SR: Všetko, pán minister? Nech sa páči, pán poslanec Fedoročko. D. Fedoročko, poslanec: Veľmi pekne ďakujem za odpoveď na otázku. J. Migaš, predseda NR SR: Ďalšiu otázku položil pán poslanec Oberhauser generálnemu prokurátorovi. Prečítam otázku, ale generálny prokurátor nie je prítomný, ani pán poslanec Oberhauser nie je prítomný. Čiže na otázku sa nebude odpovedať. Ďalšiu otázku položil pán poslanec Bohunický pánu ministrovi Harachovi. Otázka znie: „Kedy a v akom rozsahu budú obciam preplatené finančné prostriedky, ktoré investovali v predchádzajúcom období do SPP, a. s.?“ (Hlasy z pléna.) Dobre. Ďalšiu otázku položil pán poslanec Muránsky ministrovi školstva Petrovi Ponickému. Otázka znie: „Pán minister, ako sú financované na žiaka základné cirkevné a základné štátne školy a stredné cirkevné a štátne školy podľa typu školy (gymnázium, umelecké a podobne) vzhľadom na zákon o financovaní základných, stredných škôl a školských zariadení. Koľko dostali tieto cirkevné školy od 1. 1. 2002 percentuálne v porovnaní s minulým rokom za rovnaké obdobie dodnes a percentuálne koľko dostali štátne?“ Odpovedá minister školstva, nech sa páči. P. Ponický, minister školstva SR: Ďakujem pekne. Vážený pán predseda, vážené dámy a páni, financovanie štátnych a neštátnych škôl sa zabezpečuje podľa spomínaného zákona č. 506/ 2001 Z. z. o financovaní základných škôl, stredných škôl a školských zariadení a v doplnení zákonom Národnej rady č. 303/1995 Z. z. o rozpočtových pravidlách v znení neskorších predpisov. Rok 2002 je z hľadiska prideľovania finančných prostriedkov čiastočne odlišný od toho, ako to bolo v predchádzajúcom období. Z úrovne ministerstva školstva boli pripravené podklady v dvoch etapách. V prvej etape s termínom 31. januára 2002 sa rozpočtovali finančné prostriedky na žiaka na jeden štvrťrok pre cirkevné a súkromné školy v nasledujúcej štruktúre: - pre materské školy je to 6 019 korún na žiaka a na štvrťrok, - základné školy je to 4 445 korún na žiaka a štvrťrok, - gymnáziá 4 781 korún, - stredné odborné školy 6 261 korún, - stredné odborné učilištia 7 584 korún, - umelecké školy 14 305 korún. Vzhľadom na to, že výnos č. 293/2002 Ministerstva školstva Slovenskej republiky, ktorým sa ustanovuje normatívny spôsob určovania počtu pedagogických zamestnancov a ostatných zamestnancov a jeho uplatňovanie finančné normatívy a prideľovanie finančných prostriedkov štátneho rozpočtu v školách, v školských zariadeniach a v školách pre záujmové vzdelávanie, v strediskách praktického vyučovania a v školských zariadeniach, nadobudol účinnosť až k 1. aprílu 2002. Výpočet pre štátne školy na prvý štvrťrok sa z úrovne ministerstva školstva nemohol zabezpečiť. Štátne školy a verejné školské zariadenia preto boli financované podľa rozhodnutia krajských a okresných úradov, a to do výšky pridelených finančných prostriedkov zo štátneho rozpočtu. V druhej etape s termínom do 31. mája 2002 sa budú rozpočtovať finančné prostriedky pre štátne a neštátne školy a pre verejné a neštátne školské zariadenia, pričom sa budú zohľadňovať aj finančné prostriedky na zvýšenie tarifných platov v súvislosti s uplatňovaním zákona o verejnej službe. Súčasne pri rozpočtovaní sa bude rozpúšťať aj rezerva zo Všeobecnej pokladničnej správy, ktorá na rok 2002 bola vytvorená vo výške 5 % z pridelených finančných prostriedkov pre školy a školské zariadenia. Pri výpočte finančných prostriedkov pre neštátne školy a neštátne školské zariadenia sa bude vychádzať z rozpočtovaných finančných prostriedkov pre tieto školy a školské zariadenia. A na základe týchto výpočtov sa potom určia finančné prostriedky pre neštátne školy a neštátne školské zariadenia. Spôsob výpočtu je nasledovný. Napríklad celková výška pridelených finančných prostriedkov pre štátne základné školy sa delí počtom žiakov v štátnych základných školách a výsledok predstavuje objem finančných prostriedkov na jedného žiaka v štátnej škole. Táto čiastka potom predstavuje príspevok na jedného žiaka v cirkevnej základnej škole. Počet žiakov cirkevnej školy násobený príspevkom na jedného žiaka predstavuje potom celkový objem pridelených finančných prostriedkov na cirkevnú základnú školu. V tomto sú premietnuté i mzdové prostriedky aj finančné prostriedky na prevádzku. Obdobným spôsobom prebieha aj výpočet v ostatných typoch škôl a školských zariadeniach. Podľa výsledkov prieskumu na jednotlivých krajských úradoch je objem pridelených finančných prostriedkov pre cirkevné školy a cirkevné školské zariadenia nepostačujúci a navyše v prvom štvrťroku bolo ešte aj krátenie o spomínaných 5 %, čo zapríčinilo, že cirkevné školy a cirkevné školské zariadenia mali pokrytý rozpočet od 70 do 85 %, a to rozdielne v jednotlivých krajoch a okresoch. Pri druhej etape rozdeľovania rozpočtu sa z úrovne ministerstva školstva vypočíta celkový objem finančných prostriedkov na celý rok 2002, pritom sa zohľadní zásada, že základná škola s príspevkom na žiaka v cirkevnej škole a v cirkevnom školskom zariadení je 100 % bežným výdavkom na žiaka v porovnateľnom druhu a type štátnej školy alebo verejného školského zariadenia, ak príslušný orgán štátnej správy, príslušná obec alebo príslušný vyšší územný celok nerozhodne o znížení tohto príspevku. Z takto určeného objemu sa odpočítajú predtým pridelené finančné prostriedky a zostatok sa pridelí na cirkevnú školu alebo cirkevné školské zariadenie. Kvôli úplnosti je potrebné dodať, že v podkladoch, ktoré boli k výpočtom rozpočtu na rok 2002 zaslané z úrovne krajských a okresných úradov, boli niektoré nepresnosti, ktoré mohli mať vplyv na stanovenie výšky príspevku na žiaka v cirkevných školách a cirkevných školských zariadeniach. Ministerstvo školstva v prvom štvrťroku 2002 osobne preverovalo podklady a všetky nepresnosti týkajúce sa počtu škôl, počtu školských zariadení, ako aj počtu žiakov. Budú tieto nedostatky odstránené v nadchádzajúcej druhej etape. Ďakujem pekne za pozornosť. J. Migaš, predseda NR SR: Pán poslanec chce položiť otázku. Nech sa páči, doplňujúca otázka pána poslanca Muránskeho.